CELEX: 22005D0141
Language: el
Date: 2005-02-08 00:00:00
Title: 2005/141/ΕΚ: Απόφαση αριθ. 1/2005 της επιτροπής τελωνειακής συνεργασίας ΑΚΕ-ΕΚ, της 8ης Φεβρουαρίου 2005, για την παραχώρηση παρέκκλισης από τον ορισμό των «καταγομένων προϊόντων» ή «προϊόντων καταγωγής», ώστε να ληφθεί υπόψη η ειδική κατάσταση στο Πράσινο Ακρωτήριο όσον αφορά την παραγωγή πουκαμίσων για άνδρες (κλάση 62.05) του ΕΣ

19.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 48/43
            
         
      ΑΠΌΦΑΣΗ αριθ. 1/2005 ΤΗΣ ΕΠΙΤΡΟΠΉΣ ΤΕΛΩΝΕΙΑΚΉΣ ΣΥΝΕΡΓΑΣΊΑΣ ΑΚΕ-ΕΚ
   
   της 8ης Φεβρουαρίου 2005
   για την παραχώρηση παρέκκλισης από τον ορισμό των «καταγομένων προϊόντων» ή «προϊόντων καταγωγής», ώστε να ληφθεί υπόψη η ειδική κατάσταση στο Πράσινο Ακρωτήριο όσον αφορά την παραγωγή πουκαμίσων για άνδρες (κλάση 62.05) του ΕΣ
   (2005/141/ΕΚ)
   Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΚ,
   Έχοντας υπόψη τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000, και ιδίως το άρθρο 38 του πρωτοκόλλου 1 του παραρτήματος V,
   Εκτιμώντας τα ακόλουθα:
   
               (1)
            
            
               Το άρθρο 38 παράγραφος 1 του εν λόγω πρωτοκόλλου προβλέπει παρεκκλίσεις από τους κοινούς κανόνες καταγωγής, όταν αυτό δικαιολογείται από την ανάπτυξη υφιστάμενου κλάδου παραγωγής ή την εγκατάσταση νέου.
            
         
               (2)
            
            
               Στις 30 Σεπτεμβρίου 2004 τα κράτη ΑΚΕ υπέβαλαν αίτηση, εξ ονόματος της κυβέρνησης του Πράσινου Ακρωτηρίου, για την παραχώρηση παρέκκλισης από τον κανόνα καταγωγής του πρωτοκόλλου όσον αφορά πουκάμισα για άνδρες που παράγονται στην εν λόγω χώρα, για ποσότητα 140 000 τεμαχίων το 2004 η οποία θα αυξάνεται σταδιακά έως 180 000 τεμάχια το 2008.
            
         
               (3)
            
            
               Η εν λόγω παρέκκλιση ζητείται σύμφωνα με τις σχετικές διατάξεις του άρθρου 38 παράγραφοι 1 έως 5· το Πράσινο Ακρωτήριο δεν μπορεί να χρησιμοποιήσει στην παραγωγή πουκαμίσων για άνδρες, στο πλαίσιο των διατάξεων για σώρευση, επαρκή ποσότητα κατάλληλων υλικών καταγωγής Κοινότητας, Υπερποντίων Χωρών και Εδαφών (ΥΧΕ) ή άλλων κρατών ΑΚΕ. Το Πράσινο Ακρωτήριο είναι ένα λιγότερο αναπτυγμένο κράτος ΑΚΕ νησιωτικού χαρακτήρα και η παρέκκλιση αναμένεται ότι θα έχει θετικό οικονομικό και κοινωνικό αντίκτυπο, ιδίως στην απασχόληση.
            
         
               (4)
            
            
               Η παρέκκλιση δεν θα προκαλούσε σοβαρές ζημίες στον υφιστάμενο στην Κοινότητα αντίστοιχο κλάδο παραγωγής, λαμβανομένων υπόψη των ποσοτήτων που προβλέπεται να εισαχθούν και με την προϋπόθεση ότι θα τηρηθούν ορισμένοι όροι σχετικά με τις ποσότητες, την επιτήρηση και τη διάρκεια ισχύος του μέτρου.
            
         
               (5)
            
            
               Εντούτοις, η παρέκκλιση δεν μπορεί να χορηγηθεί για τις περιόδους για τις οποίες ζητείται. Η ημερομηνία υποβολής της αίτησης από τα κράτη ΑΚΕ δεν επιτρέπει τη θέσπιση απόφασης της επιτροπής τελωνειακής συνεργασίας ΑΚΕ-ΕΚ πριν από την 1η Ιανουαρίου 2005. Επιπλέον, το αργότερο μέχρι την 1η Ιανουαρίου 2008 θα τεθούν σε ισχύ νέες εμπορικές ρυθμίσεις για τα κράτη ΑΚΕ. Κατά συνέπεια, η παρέκκλιση που θα εχορηγείτο στο πλαίσιο του ισχύοντος καθεστώτος δεν θα ήταν πλέον έγκυρη μετά τις 31 Δεκεμβρίου 2007, δεδομένου ότι το νομικό πλαίσιο για την παρέκκλιση δεν θα υφίσταται πλέον. Για τους λόγους αυτούς, η ισχύς της παρέκκλισης πρέπει να περιοριστεί σε περίοδο τριών ετών η οποία θα αρχίσει να ισχύει από τις αρχές Ιανουαρίου του 2005 μέχρι τα τέλη του 2007.
            
         
               (6)
            
            
               Ως εκ τούτου, σύμφωνα με το άρθρο 38, μπορεί να χορηγηθεί παρέκκλιση στο Πράσινο Ακρωτήριο για πουκάμισα για άνδρες για ποσότητα 160 000 τεμαχίων το 2005, 170 000 τεμαχίων το 2006 και 180 000 τεμαχίων το 2007,
            
         ΑΠΟΦΑΣΙΖΕΙ:
   Άρθρο 1
   Κατά παρέκκλιση των ειδικών διατάξεων του πίνακα του παραρτήματος II του πρωτοκόλλου 1 του παραρτήματος V της συμφωνίας εταιρικής σχέσης ΑΚΕ-ΕΚ, τα ανδρικά πουκάμισα που υπάγονται στην κλάση 62.05 του ΕΣ και που παράγονται στο Πράσινο Ακρωτήριο από μη καταγόμενο ύφασμα θεωρείται ότι κατάγονται από το Πράσινο Ακρωτήριο σύμφωνα με τους όρους της παρούσας απόφασης.
   Άρθρο 2
   Η παρέκκλιση που προβλέπεται στο άρθρο 1 εφαρμόζεται στα προϊόντα και στις ποσότητες που περιλαμβάνονται στο παράρτημα της παρούσας απόφασης, τα οποία εισάγονται στην Κοινότητα από το Πράσινο Ακρωτήριο κατά τη διάρκεια της περιόδου από την 1η Ιανουαρίου 2005 έως τις 31 Δεκεμβρίου 2007.
   Άρθρο 3
   Τις ποσότητες που αναφέρονται στο παράρτημα διαχειρίζεται η Επιτροπή, η οποία λαμβάνει κάθε μέτρο διοικητικού χαρακτήρα που θεωρεί σκόπιμο για την αποτελεσματική διαχείρισή τους. Τα άρθρα 308α, 308β και 308γ του κανονισμού (ΕΟΚ) αριθ. 2454/93 (1) που αφορούν τη διαχείριση των δασμολογικών ποσοστώσεων εφαρμόζονται κατ' αναλογία στη διαχείριση των ποσοτήτων που αναφέρονται στο παράρτημα.
   Άρθρο 4
   Οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1. Για τον σκοπό αυτό, όλα τα πιστοποιητικά που εκδίδονται σύμφωνα με την παρούσα απόφαση πρέπει να φέρουν σχετική ένδειξη. Οι αρμόδιες αρχές του Πράσινου Ακρωτηρίου αποστέλλουν στην Επιτροπή κάθε τρίμηνο δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 δυνάμει της παρούσας απόφασης καθώς και τους αύξοντες αριθμούς αυτών των πιστοποιητικών.
   Άρθρο 5
   Στη θέση 7 των πιστοποιητικών EUR.1 που εκδίδονται δυνάμει της παρούσας απόφασης αναγράφεται μία από τις ακόλουθες ενδείξεις:
   
               —
            
            
               «Derogation — Decision No 1/2005»,
            
         
               —
            
            
               «Derrogação — Decisão n.o 1/2005».
            
         Άρθρο 6
   Τα κράτη ΑΚΕ, τα κράτη μέλη και η Ευρωπαϊκή Κοινότητα λαμβάνουν τα αναγκαία μέτρα για την εφαρμογή της παρούσας απόφασης.
   Άρθρο 7
   Η παρούσα απόφαση αρχίζει να ισχύει κατά την ημερομηνία της έκδοσής της.
   Εφαρμόζεται από την 1η Ιανουαρίου 2005.
   
      Βρυξέλλες, 8 Φεβρουαρίου 2005.
      
         
            Για την επιτροπή τελωνειακής συνεργασίας ΑΚΕ-ΕΚ
         
         
            Οι συμπρόεδροι
         
         Robert VERRUE
         
         Isabelle BASSONG
         
      
   
   
      (1)  ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2286/2003 (ΕΕ L 343 της 31.12.2003, σ. 1).
   
      ΠΑΡΑΡΤΗΜΑ
      
                  Αύξων αριθμός
               
               
                  Κλάση ΕΣ
               
               
                  Περιγραφή εμπορευμάτων
               
               
                  Περίοδος
               
               
                  Ποσότητες
                  (σε τεμάχια)
               
            
                  09.1670
               
               
                  62.05
               
               
                  Πουκάμισα για άνδρες
               
               
                  1.1.2005-31.12.2005
               
               
                  160 000
               
            
                  1.1.2006-31.12.2006
               
               
                  170 000
               
            
                  1.1.2007-31.12.2007
               
               
                  180 000